Transitorowers buit geld, wapens in minder as ŉ minuutArgieffoto: Kent Williamson Twee transitorowers kon Maandagoggend daarin slaag om met ŉ onbevestigde bedrag kontant en vuurwapens te vlug nadat hulle ŉ Boxer-supermark in Vryheid in KwaZulu-Natal beroof het. Brig. Vish Naidoo, woordvoerder van die polisie, het gesê die voorval het omstreeks 11:00 plaasgevind. “Wagte van ŉ veiligheidsmaatskappy was op pad om geld in ŉ kitsbank te laai toe hulle deur twee gewapende verdagtes gekonfronteer is. Een het ŉ skoot afgevuur en geld geëis,” het Naidoo gesê. Naidoo het gesê die verdagtes het van die toneel gevlug met twee vuurwapens wat hulle by die wagte gebuit het asook ŉ onbevestigde hoeveelheid kontant. “Die voertuig wat deur die verdagtes gebruik is, is later sowat 10 km van die toneel opgespoor. Niemand is tydens die voorval beseer nie,” het Naidoo gesê. Volgens ŉ ooggetuie het die hele voorval minder as ŉ minuut geduur. “Hulle het een skoot in die kitsbank ingeskiet, die bokse geld gegryp en buite na ŉ motor gehardloop. Toe die polisie sowat 10 minute later by die toneel opdaag, was hulle reeds weg,” het die ooggetuie gesê. Volgens hom was van die personeel en klante angsbevange ná die voorval.